25 de șefe de Parlament sunt invitate la Paris în primul summit de acest gen, în încercarea de a consolida drepturile femeilor
Preşedinta Adunării Naţionale a Franţei, Yaël Braun-Pivet, organizează pentru prima dată miercuri şi joi un Summit al preşedintelor de Parlament, la care ar urma să participe cel puţin 25 dintre omoloagele sale, chiar înainte de Ziua Internaţională a Femeii, 8 martie, notează AFP, transmite Agerpres.
"Iniţiativa s-a născut dintr-o observaţie care o preocupă pe preşedintă: regresul drepturilor femeilor sau chiar punerea lor în discuţie", de exemplu dreptul la avort în Statele Unite şi Polonia, a subliniat anturajul său.
Odată cu includerea în Constituţia franceză a dreptului la avort, planificată luni cu un vot al deputaţilor şi senatorilor, "acest summit va fi o oportunitate de a transmite lumii un mesaj puternic legat de protecţia drepturilor femeii", potrivit sursei.
Spre deosebire de multe ţări în care dreptul la avort este în declin, Franţa va deveni luni prima ţară care include în mod explicit întreruperea voluntară a sarcinii în Constituţie, o problemă care a devenit consensuală în opinia publică şi în prezent în clasa politică.
Decizia de peste Atlantic, din iunie 2022, de a anula o hotărâre care proteja accesul la avort la nivel federal, a avut efectul unui şoc electric asupra opiniei şi aleşilor francezi.
Yaël Braun-Pivet ar urma să ţină un discurs de bun venit miercuri seara.
Joi vor fi organizate mese rotunde, cu discursuri ţinute de Eliane Tillieux (Belgia), Nosiviwe Mapisa-Nqakula (Africa de Sud), Bärbel Bas (Germania) şi Marcela Guerra Castillo (Mexic).
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank